РЕШЕНИЕ 2009/955/ОВППС НА СЪВЕТА
от 15 декември 2009 година
за изменение на Съвместно действие 2005/797/ОВППС относно полицейската мисия на Европейския съюз за палестинските територии
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейския съюз, и по-специално член 28 и член 43, параграф 2 от него,
като има предвид, че:
(1)
На 14 ноември 2005 г. Съветът прие Съвместно действие 2005/797/ОВППС относно полицейската мисия на Европейския съюз за палестинските територии (1) (EUPOL COPPS) за срок от 3 години. Оперативната фаза на EUPOL COPPS започна на 1 януари 2006 г. Съвместно действие 2005/797/ОВППС беше удължено до 31 декември 2010 г. със Съвместно действие 2008/958/ОВППС (2).
(2)
Необходимо е да се определи референтната сума, предназначена за покриване на разходите, свързани с EUPOL COPPS, за периода от 1 януари до 31 декември 2010 г.
(3)
Необходимо е да се посочи при какви условия EUPOL COPPS може да назначава личен състав на договорна основа.
(4)
EUPOL COPPS следва да има проектна група за определяне и осъществяване на проекти.
(5)
Съвместно действие 2005/797/ОВППС следва да бъде съответно изменено,
ПРИЕ НАСТОЯЩОТО РЕШЕНИЕ:
Член 1
Съвместно действие 2005/797/ОВППС се изменя, както следва:
1.
В член 2 се добавя следната буква:
„г)
Мисията има проектна група за определяне и осъществяване на проекти. При необходимост мисията ще координира, подпомага и предоставя консултации по проектите, осъществявани от държави-членки и трети държави под тяхна отговорност в области, свързани с мисията и в подкрепа на нейните цели.“
2.
В член 8,
а)
параграф 3 се заменя със следното:
„3. Граждани на държавите-членки се назначават от EUPOL COPPS на договорна основа, според необходимото, ако необходимите функции не са осигурени от личния състав, командирован от държавите-членки.“;
б)
вмъква се нов параграф 4:
„4. EUPOL COPPS назначава също така местен персонал, според необходимото.“,
като останалите параграфи се преномерират съответно.
Член 2
Референтната сума, предназначена за покриване на разходите, свързани с EUPOL COPPS, за периода от 1 януари до 31 декември 2010 г., възлиза на 6 650 000 EUR.
Член 3
Настоящото решение влиза в сила от датата на неговото приемане.
Член 4
Настоящото решение се публикува в Официален вестник на Европейския съюз.
Съставено в Брюксел на 15 декември 2009 година.